b'\n_START_ARTICLE_\nVariklis\n_START_SECTION_\nIstorija\n_START_PARAGRAPH_\nPirmieji varikliai buvo hidrauliniai (vandens ratas). Vartoti senov\xc4\x97s Ryt\xc5\xb3 valstyb\xc4\x97se, v\xc4\x97liau paplito Europoje, kur viduram\xc5\xbeiais pla\xc4\x8diai prad\xc4\x97ti naudoti ir v\xc4\x97jo mal\xc5\xabnai. Tokie varikliai gali b\xc5\xabti naudojami tik tokiose vietose, kur yra reikiamas energijos \xc5\xa1altinis (vandens srautas, v\xc4\x97jas)._NEWLINE_1782\xc2\xa0m. D\xc5\xbeeimsas Vatas (Jungtin\xc4\x97 Karalyst\xc4\x97) i\xc5\xa1rado \xc5\xa1ilumin\xc4\x99 garo ma\xc5\xa1in\xc4\x85. Garo ma\xc5\xa1inos leido statyti pramon\xc4\x97s \xc4\xafmones ir ten, kur nebuvo vietini\xc5\xb3 energijos \xc5\xa1altini\xc5\xb3, tapo garve\xc5\xbei\xc5\xb3 ir garlaivi\xc5\xb3 varikliais._NEWLINE_XIX a. antroje pus\xc4\x97je buvo sukurti du \xc5\xa1ilumos variklio tipai: garo turbina ir vidaus degimo variklis. Aktyvin\xc4\x99 garo turbin\xc4\x85 1883\xc2\xa0m. i\xc5\xa1rado K. Lavalis (\xc5\xa0vedija), reaktyvin\xc4\x99\xc2\xa0\xe2\x80\x93 \xc4\x8c. Personas (Jungtin\xc4\x97 Karalyst\xc4\x97). Pirm\xc4\x85j\xc4\xaf vidaus degimo varikl\xc4\xaf 1860\xc2\xa0m. sukonstravo E. Lenuaras (Pranc\xc5\xabzija). 1876\xc2\xa0m. N. Otas (Vokietija) suk\xc5\xabr\xc4\x97 keturtakt\xc4\xaf vidaus degimo varikl\xc4\xaf. 1897\xc2\xa0m. dyzelin\xc4\xaf varikl\xc4\xaf i\xc5\xa1rado Rudolfas Dyzelis. Vidaus degimo varikliai pla\xc4\x8diai prad\xc4\x97ti naudoti automobiliams, l\xc4\x97ktuvams._NEWLINE_Tuo pa\xc4\x8diu laikotarpiu intensyviai buvo tobulinami ir hidrauliniai varikliai, hidraulin\xc4\x97s turbinos. Aktyvin\xc4\x99 hidraulin\xc4\x99 turbin\xc4\x85 1750\xc2\xa0m. i\xc5\xa1rado J. Z\xc4\x97gneris (Vengrija), reaktyvin\xc4\x99\xc2\xa0\xe2\x80\x93 1872\xc2\xa0m. B. Fiurneronas (Pranc\xc5\xabzija). Hidraulin\xc4\x97s turbinos prad\xc4\x97tos pla\xc4\x8diai naudoti hidroelektrin\xc4\x97se._NEWLINE_Pramonei svarbus buvo elektros variklis. Pirm\xc4\x85j\xc4\xaf nuolatin\xc4\x97s srov\xc4\x97s varikl\xc4\xaf 1834\xc2\xa0m. sukonstravo B. Jakobis (Rusija), tobulino A. Pa\xc4\x8dinotis (Italija), Z. Gramas (Belgija). V\xc4\x97liau buvo sukonstruotas trifazis asinchroninis elektros variklis, pla\xc4\x8diai naudojamas pramon\xc4\x97je._NEWLINE_XX a. pirmoje pus\xc4\x97je sukurti nauji varikli\xc5\xb3 tipai: duj\xc5\xb3 turbina, reaktyvinis, branduolinis varikliai. Duj\xc5\xb3 turbina tapo pagrindiniu aviaciniu varikliu, taip pat ja buvo varomi lokomotyvai, automobiliai. Branduoliniai varikliai pla\xc4\x8diau naudojami laivuose, povandeniniuose laivuose._NEWLINE_1957\xc2\xa0m. F. Vankelis (Vokietija) suk\xc5\xabr\xc4\x97 rotorin\xc4\xaf vidaus degimo varikl\xc4\xaf. Tokie varikliai naudojami automobiliuose, kateriuose.'